Ettepanek: NÕUKOGU MÄÄRUS kalapüügivõimaluste jaotamise kohta protokolli alusel, millega määratakse kindlaks ühelt poolt Euroopa Ühenduse ja teiselt poolt Kiribati Vabariigi vahel sõlmitud kalandusalase partnerluslepinguga ette nähtud kalapüügivõimalused ja rahaline toetus /* COM/2012/0466 final - 2012/0227 (NLE) */





SELETUSKIRI Vastavalt nõukogu antud volitustele[1] pidas komisjon Euroopa Liidu nimel Kiribati Vabariigiga läbirääkimisi Euroopa Liidu ja Kiribati Vabariigi vahel sõlmitud kalandusalase partnerluslepingu protokolli pikendamiseks. Nende läbirääkimiste tulemusena parafeeriti 3. juunil 2012. aastal uus protokoll, mis hõlmab kolmeaastast ajavahemikku alates 16. septembrist 2012. Koos kõnealuse protokolli alusel kalapüügivõimaluste jaotamise menetlusega alustatakse ka menetlust, mille alusel nõukogu võtab Euroopa Parlamendi nõusolekul vastu otsuse uue protokolli sõlmimise kohta, ning menetlust, mille alusel nõukogu võtab vastu otsuse kõnealuse protokolli ELi nimel allkirjastamise ja ajutise kohaldamise kohta. Uus protokoll on kooskõlas kalandusalase partnerluslepingu eesmärkidega tihendada koostööd Euroopa Liidu ja Kiribati vahel ning edendada mõlema lepinguosalise huvides partnerlusraamistikku jätkusuutliku kalanduspoliitika ja kalavarude vastutustundliku kasutuse väljaarendamiseks Kiribati majandusvööndis. Lepinguosalised on kokku leppinud, et nad teevad koostööd Kiribati kalanduspoliitika rakendamiseks ning jätkavad poliitilist dialoogi asjakohase programmitöö teemadel. Uues protokollis sätestatud aastane rahaline toetus kogu programmiperioodi kohta on 1 325 000 eurot. See summa jaguneb järgmiselt: a) 975 000 eurot aastas juurdepääsu eest Kiribati majandusvööndile ja b) 350 000 eurot aastas, mis vastab täiendavale summale, mida EL maksab Kiribati kalanduspoliitika toetamiseks. Sellest lähtuvalt teeb komisjon nõukogule ettepaneku käesolev määrus vastu võtta. 2012/0227 (NLE) Ettepanek: NÕUKOGU MÄÄRUS kalapüügivõimaluste jaotamise kohta protokolli alusel, millega määratakse kindlaks ühelt poolt Euroopa Ühenduse ja teiselt poolt Kiribati Vabariigi vahel sõlmitud kalandusalase partnerluslepinguga ette nähtud kalapüügivõimalused ja rahaline toetus EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1) 23. juulil 2007. aastal võttis nõukogu vastu määruse (EÜ) nr 893/2007 ühelt poolt Euroopa Ühenduse ja teiselt poolt Kiribati Vabariigi vahelise kalandusalase partnerluslepingu sõlmimise kohta[2]. (2) Kuna ühelt poolt Euroopa Ühenduse ja teiselt poolt Kiribati Vabariigi vahelise kalandusalase partnerluslepingu, praegune protokoll (edaspidi „protokoll”), millega määratakse kindlaks kalapüügivõimalused ja rahaline toetus, kaotab kehtivuse 15. septembril 2012, parafeeriti 3. juunil 2012 uus protokoll. Uue protokolliga nähakse ette liidu kalalaevade kalapüügivõimalused Kiribati vetes. (3) Nõukogu võttis [kuupäev] vastu otsuse nr …/2012[3] uue protokolli allkirjastamise ja ajutise kohaldamise kohta. (4) Liikmesriikide vahel kalapüügivõimaluste jaotamise meetod tuleks uue protokolli kohaldamisajaks kindlaks määrata kooskõlas nõukogu 20. detsembri 2002. aasta määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta)[4] artikliga 20. (5) Nõukogu 29. septembri 2008. aasta määruse (EÜ) nr 1006/2008 (mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele)[5] artikli 10 lõikega 1 on ette nähtud, et juhul kui liidule protokolli alusel jaotatud kalapüügilube või kalapüügivõimalusi ei ole täielikult kasutatud, teavitab komisjon sellest asjaomaseid liikmesriike. Kui liikmesriik ei vasta nõukogu määratud tähtajaks, käsitatakse seda kinnitusena, et asjaomase liikmesriigi laevad ei kasuta kõnealusel perioodil oma kalapüügivõimalusi täielikult. Kõnealune tähtaeg tuleks kindlaks määrata. (6) Võttes arvesse, et praegu kehtiv protokoll kaotab kehtivuse 15. septembril 2012 ning et uut protokolli tuleks kohaldada ajutiselt alates 16. septembrist 2012, tuleks käesolevat määrust kohaldada alates 16. jaanuarist 2012, ON VASTU VÕTNUD KÄESOLEVA MÄÄRUSE: Artikkel 1 1. Protokolliga ette nähtud kalapüügivõimalused jaotatakse liikmesriikide vahel järgmiselt: a) seinerid: Hispaania – 3 laeva Prantsusmaa – 1 laev b) õngepüügilaevad: Hispaania – 3 laeva Portugal – 3 laeva. 2. Määrust (EÜ) nr 1006/2008 kohaldatakse, ilma et see piiraks ühelt poolt Euroopa Liidu ja teiselt poolt Kiribati Vabariigi vahel sõlmitud kalandusalast partnerluslepingut. 3. Kui lõikes 1 osutatud liikmesriikide kalapüügilubade taotlused ei hõlma kõiki neile protokolliga sätestatud püügivõimalusi, võtab komisjon määruse (EÜ) nr 1006/2008 artikli 10 kohaselt arvesse mis tahes muu liikmesriigi kalapüügiloa taotlust. 4. Määruse (EÜ) nr 1006/2008 artikli 10 lõikes 1 osutatud tähtajaks on kehtestatud kümme tööpäeva. Artikkel 2 Käesolev määrus jõustub Euroopa Liidu Teatajas avaldamisele järgneval päeval. Käesolevat määrust kohaldatakse alates 16. septembrist 2012. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] Võetud vastu dokumendis 7707/12 loetletud A-punktidena nõukogu (põllumajandus ja kalandus) 3155. istungil teisipäeval, 20. märtsil 2012. [2] ELT L 205, 7.8.2007, lk 1. [3] ELT L, …, lk …. ELT: palun lisada otsuse kuupäev, number ja ELT viide. [4] EÜT L 358, 31.12.2002, lk 59. [5] ELT L 286, 29.10.2008, lk 33.